CELEX: 62012TN0261
Language: lv
Date: 2012-06-13 00:00:00
Title: Lieta T-261/12: Prasība, kas celta 2012. gada 13. jūnijā — Diadikasia Symvouloi Epicheiriseon /Komisija

11.8.2012   
            
            
               LV
            
            
               Eiropas Savienības Oficiālais Vēstnesis
            
            
               C 243/26
            
         Prasība, kas celta 2012. gada 13. jūnijā — Diadikasia Symvouloi Epicheiriseon/Komisija
   (Lieta T-261/12)
   2012/C 243/47
   Tiesvedības valoda — angļu
   
      Lietas dalībnieki
   
   
      Prasītāja: Diadikasia Symvouloi Epicheiriseon AE (Chalandri, Grieķija) (pārstāvis — A. Krystallidis, advokāts)
   
      Atbildētāja: Eiropas Komisija
   
      Prasītājas prasījumi:
   
   
               —
            
            
               piespriest atlīdzināt zaudējumus, kas prasītājai nodarīti ar ES delegācijas Serbijā 2012. gada 23. marta prettiesisko lēmumu, ar kuru ir atcelta līguma, kas slēdzams ar prasītāju kā projekta “Konkurences aizsardzības komisijas (KAK) institucionālās jaudas stiprināšana Serbijas Republikā” (OV 2011, S 147) īstenošanai izveidotā konsorcija vadītāju, slēgšanas tiesību piešķiršana;
            
         
               —
            
            
               piespriest atbildētājai atlīdzināt tiesāšanās izdevumus.
            
         
      Pamati un galvenie argumenti
   
   Prasības pamatošanai prasītāja izvirza piecus pamatus.
   
               1)
            
            
               Ar pirmo pamatu tiek apgalvots, ka atbildētāja esot rīkojusies prettiesiski, apgalvodama, ka prasītājai esot bijušas netaisnīgas priekšrocības salīdzinājumā ar pārējiem pretendentiem, jo šis interešu konflikts, kurā tiek vainota prasītāja, attiecas nevis uz prasītāju, bet gan uz gluži neatkarīgu trešo uzņēmumu — European profiles SA.
            
         
               2)
            
            
               Ar otro pamatu tiek apgalvots, ka atbildētāja neesot izpildījusi pienākumu nodrošināt skaidru un pamatotu lēmumu par līguma slēgšanas tiesību piešķiršanas atcelšanu, pārkāpjot Eiropas Labas administratīvās prakses kodeksa 18. pantu, nenorādīdama iemeslu, kādēļ prasītājai esot bijušas netaisnīgas priekšrocības salīdzinājumā ar pārējiem pretendentiem.
            
         
               3)
            
            
               Ar trešo pamatu tiek apgalvots, ka, neaicinājusi prasītāju izteikt savu viedokli par iespējamo interešu konfliktu, atbildētāja neesot ievērojusi prasītājas tiesības tikt uzklausītai, tādējādi pārkāpdama Eiropas Labas administratīvās prakses kodeksa 16. pantu.
            
         
               4)
            
            
               Ar ceturto pamatu tiek apgalvots, ka atbildētāja neesot izpildījusi Eiropas Savienības Pamattiesību hartas 42. pantā noteikto pienākumu ļaut prasītājai iepazīties ar dokumentiem, ar kuriem it kā esot pierādīta nelikumīgā saistība ar DIADIKASIA konsorciju un tās netaisnīgā priekšrocība.
            
         
               5)
            
            
               Ar piekto pamatu tiek apgalvots, ka, atbildētājai, pamatojoties uz apgalvotu “interešu konflikta” esamību, negaidīti atceļot lēmumu par attiecīgā projekta īstenošanas tiesību piešķiršanu prasītājas konsorcijam, esot nopietni pārkāpts tiesiskās noteiktības princips un pieļauta kļūda tiesību piemērošanā, kā arī pārkāpts Eiropas Labas administratīvās prakses kodeksa 4. pants.